ΚΑΝΟΝΙΣΜΟΣ (ΕΟΚ) αριθ. 1127/78 ΤΟΥ ΣΥΜΒΟΥΛΙΟΥ της 22ας Μαΐου 1978 περί τροποποιήσεως του κανονισμού (ΕΟΚ) αριθ. 2742/75 περί επιστροφών στην παραγωγή στον τομέα των σιτηρών και της ορύζης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΟΚ) αριθ. 1125/78(2), και ιδίως το άρθρο 11 παράγραφος 4,

τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς ορύζης(3), όπως τροποποιήθηκε τελευταία από τον κανονισμό (ΕΟΚ) αριθ.1126/78(4), και ιδίως το άρθρο 9 παράγραφος 2,

την πρόταση της Επιτροπής,

Εκτιμώντας:

ότι, εν όψει της δυνατότητος υποκαταστάσεως στον τομέα της βιομηχανίας άρτου, του αμύλου δια του πληγουρίου, το ύψος επιστροφής που πρέπει να χορηγείται για τον αραβόσιτο και το μαλακό σίτο, οι οποίοι χρησιμοποιούνται για την παραγωγή του πληγουρίου που προορίζεται για ανθρώπινη διατροφή θα έπρεπε να επιτρέπει την εξισορρόπηση του κόστους εφοδιασμού του εν λόγω τομέως είτε σε άμυλο, είτε σε πληγούρι- ότι ο στόχος αυτός θα ήταν δυνατό να επιτευχθεί καθορίζοντας την επιστροφή στην παραγωγή για τον αραβόσιτο και το μαλακό σίτο που χρησιμοποιούνται για την κατασκευή του πληγουρίου που προορίζεται για την αρτοποιΐα στο αυτό ύψος με τον καθοριζόμενο από τον κανονισμό (ΕΟΚ) αριθ. 2742/75 του Συμβουλίου της 29ης Οκτωβρίου 1975 περί επιστροφών στην παραγωγή στον τομέα των σιτηρών και της ορύζης(5), όπως τροποποιήθηκε τελευταία από τον κανονισμό (ΕΟΚ) αριθ. 2139/77(6), για την παραγωγή αμύλου εξ αραβοσίτου ή μαλακού σίτου-

ότι, λόγω της καταστάσεως που θα δημιουργηθεί από τις αρχές της περιόδου εμπορίας 1978/1979, ειδικότερα λόγω της αυξήσεως που θα επηρεάσει τις γεωργικές τιμές στην Κοινότητα κατά την περίοδο αυτή, πρέπει να προσαρμοσθεί η ελαχίστη τιμή που εισπράττεται από τον παραγωγό των γεωμήλων που προορίζονται για την παρασκευή αμύλου-

ότι ο εν λόγω κανονισμός υποδεικνύει τη διατήρηση σχέσεως ισορροπίας μεταξύ της τιμής αμύλου από γεώμηλα και της τιμής αμύλου από αραβόσιτο καθώς και ότι η επιστροφή στην παραγωγή πρέπει να είναι η ίδια για τα δύο αυτά προϊόντα- ότι για τη διατήρηση αυτής της σχέσεως ισορροπίας και λαμβανομένων υπόψη των αυξανομένων πλεονεκτημάτων που απολαύει η βιομηχανία αμύλου από αραβόσιτο, ιδίως χάρις στα υποπροϊόντα της εν λόγω βιομηχανίας, ενδείκνυται να καταβληθεί πριμοδότηση στους παραγωγούς αμύλου από γεώμηλα-

ότι, εν όψει της δυνατότητος υποκαταστάσεως στον τομέα της ζυθοποιΐας, μεταξύ του αμύλου αφ' ενός και των πληγουρίων και σιμιγδαλίων αραβοσίτου καθώς και των θραυσμάτων ορύζης αφ' ετέρου, το ύψος της επιστροφής στην παραγωγή που πρέπει να χορηγείται αφ' ενός για τον αραβόσιτο που χρησιμοποιείται στη βιομηχανία αραβοσίτου για την κατασκευή πληγουρίων και σιμιγδαλίων, προοριζομένων για τον τομέα της ζυθοποιΐας για την παραγωγή μπύρας και, αφ' ετέρου, για τα χρησιμοποιούμενα για τον αυτό σκοπό θραύσματα ορύζης θα έπρεπε να επιτρέπει την εξισορρόπηση του κόστους εφοδιασμού του τομέως της ζυθοποιΐας, είτε σε άμυλο και πληγούρια και σιμιγδάλια αραβοσίτου, είτε σε θραύσματα ορύζης- ότι ο στόχος αυτός θα μπορούσε να επιτευχθεί αφ' ενός δια του καθορισμού της επιστροφής για τον αραβόσιτο τον προοριζόμενο για την παραγωγή πληγουρίων και σιμιγδαλίων αραβοσίτου στο αυτό ύψος με τη χορηγούμενη επιστροφή για τον αραβόσιτο που προορίζεται για την παραγωγή αμύλου και, αφ' ετέρου, δια του καθορισμού της επιστροφής για τα θραύσματα ορύζης τα χρησιμοποιούμενα στον τομέα της ζυθοποιΐας, στο αυτό ύψος με την επιστροφή που χορηγείται για τα προοριζόμενα για την παρασκευή αμύλου θραύσματα ορύζης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 2742/75 αντικαθίσταται από το ακόλουθο κείμενο:

"Άρθρο 1

1. Τα Κράτη μέλη χορηγούν επιστροφή στην παραγωγή 17 λογιστικών μονάδων ανά τόννο αραβοσίτου, χρησιμοποιουμένου για την παρασκευή αμύλου και πληγουρίου που προορίζονται για την αρτοποιΐα.

2. Τα Κράτη μέλη χορηγούν επιστροφή στην παραγωγή 24,29 λογιστικών μονάδων ανά τόννο μαλακού σίτου, χρησιμοποιουμένου για την παρασκευή αμύλου και πληγουρίου που προορίζονται για την αρτοποιΐα.

3. Τα Κράτη μέλη χορηγούν επιστροφή στην παραγωγή 20,89 λογιστικών μονάδων ανά τόννο θραυσμάτων ορύζης που χρησιμοποιούνται για την παρασκευή αμύλου."

Άρθρο 2

Στο άρθρο 3 παράγραφος 1 του κανονισμού (ΕΟΚ) αριθ. 2742/75, το ποσό "175 λογιστικές μονάδες" αντικαθίσταται με "178,50 λογιστικές μονάδες", με ισχύ από την 1η Αυγούστου 1978.

Άρθρο 3

Στον κανονισμό (ΕΟΚ) αριθ. 2742/75, προστίθεται ένα άρθρο 3α με την ακόλουθη διατύπωση:

"Άρθρο 3α

Κατά τη διάρκεια της περιόδου εμπορίας 1978/1979 στον τομέα των σιτηρών, τα Κράτη μέλη καταβάλλουν στον παραγωγό αμύλου από γεώμηλα, πριμοδότηση 10 λογιστικών μονάδων ανά τόννο αμύλου από γεώμηλα."

Άρθρο 4

Τα άρθρα 4 και 5 του κανονισμού (ΕΟΚ) αριθ. 2742/75 αντικαθίστανται από το ακόλουθο κείμενο:

"Άρθρο 4

1. Τα Κράτη μέλη χορηγούν επιστροφή στην παραγωγή για τα πληγούρια και τα σιμιγδάλια από αραβόσιτο, τα προοριζόμενα για την παρασκευή γλυκόζης με τη μέθοδο της αμέσου υδρολύσεως, που υπάγονται στη διάκριση 17.02 Β II του Κοινού Δασμολογίου. Η επιστροφή στην παραγωγή ανά τόννο πληγουρίων και σιμιγδαλίων αραβοσίτου, χρησιμοποιουμένων προς το σκοπό αυτό, είναι ίση με το ποσό των 20,91 λογιστικών μονάδων.

2. Τα Κράτη μέλη χορηγούν επιστροφή στην παραγωγή 17 λογιστικών μονάδων ανά τόννο αραβοσίτου, χρησιμοποιουμένου από τη βιομηχανία αραβοσίτου για την παρασκευή πληγουρίων και σιμιγδαλίων που χρησιμοποιούνται από τη ζυθοποιΐα για την παρασκευή μπύρας.

3. Τα Κράτη μέλη χορηγούν επιστροφή στην παραγωγή 20,89 λογιστικών μονάδων ανά τόννο θραυσμάτων ορύζης που χρησιμοποιούνται από τη ζυθοποιΐα για την παραγωγή μπύρας.

Άρθρο 5

Τα Κράτη μέλη λαμβάνουν όλα τα αναγκαία μέτρα ώστε οι επιστροφές που αναφέρονται στο άρθρο 4, οι οποίες αφορούν τα πληγούρια και τα σιμιγδάλια αραβοσίτου και τα θραύσματα ορύζης καθώς και στο άρθρο 1 που αφορά το πληγούρι, να περιορισθούν στις πράγματι χρησιμοποιούμενες ποσότητες πληγουρίων και σιμιγδαλίων αραβοσίτου, θραυσμάτων ορύζης και πληγουρίου μέσα στην Κοινότητα από τη ζυθοποιΐα για την παραγωγή μπύρας, από τη βιομηχανία γλυκόζης ή για την αρτοποιΐα."

Άρθρο 5

Στον κανονισμό (ΕΟΚ) αριθ. 2742/75 προστίθεται το άρθρο 7α με την ακόλουθη διατύπωση:

"Άρθρο 7α

Οι επιστροφές στην παραγωγή για τον αραβόσιτο και το μαλακό σίτο που χρησιμοποιούνται για την παρασκευή πληγουρίου προοριζομένου για την αρτοποιΐα, χορηγούνται μόνο μέχρι το τέλος της περιόδου εμπορίας 1978/1979.

Οι επιστροφές στην παραγωγή για τα αναφερόμενα στα άρθρα 1,2 και 4 και χρησιμοποιούμενα για την παρασκευή μπύρας προϊόντα, χορηγούνται μόνο μέχρι το τέλος της περιόδου εμπορίας 1978/1979."

Άρθρο 6

Με αίτηση του ενδιαφερομένου, οι προβλεπόμενες επιστροφές στην παραγωγή για:

- το μαλακό σίτο και τον αραβόσιτο που χρησιμοποιούνται για την παρασκευή πληγουρίου προοριζομένου για την αρτοποιΐα,

- τον αραβόσιτο, τον χρησιμοποιούμενο για την παρασκευή πληγουρίων και σιμιγδαλίων και τα θραύσματα ορύζης, τα χρησιμοποιούμενα από τη ζυθοποιΐα για την παρασκευή μπύρας,

χορηγούνται από την 19ην Οκτωβρίου 1977.

Άρθρο 7

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 22 Μαΐου 1978

Για το Συμβούλιο

Ο Πρόεδρος

K. HEINESEN

(1) ΕΕ αριθ. Ν 281 της 1.11.1975, σ. 1.

(2) ΕΕ αριθ. Ν 142 της 30.5.1978, σ. 21.

(3) ΕΕ αριθ. Ν 166 της 25.6.1977, σ. 1.

(4) ΕΕ αριθ. Ν 142 της 30.5.1978, σ. 23.

(5) ΕΕ αριθ. Ν 281 της 1.11.1975, σ. 57.

(6) ΕΕ αριθ. Ν 249 της 30.9.1977, σ. 1.